Liberal Alliances Ungdom har suspenderet landsformand Stefan Roy Frederiksen og formand for kampagneudvalget Mathias Wehrsdorf efter man har fået mistanke om, at de to ledende LAU-medlemmer 'uretmæssigt' har overvåget to andre LAU-medlemmers sociale konti.

Det oplyser Liberal Alliances Ungdom i en pressemeddelelse.

Overfor Ekstra Bladet bekræfter konstitueret formand Amanda Meiner-Madsen situationen, men ønsker ikke at uddybe yderligere.

- Jeg har ikke yderligere kommentar, men henviser til den udsendte pressemeddelelse, lyder det kortfattede svar på flere af Ekstra Bladets spørgsmål.

I pressemeddelelsen lyder det, at 'beskyldningerne mod Stefan Roy Frederiksen og Mathias Wehrsdorf er underbygget af flere medlemmer, og vi har som ledelse derfor ikke andet valg end at suspendere dem.'

Ekstra Bladet erfarer, at der igennem de seneste dage på interne fora i Liberal Alliances Ungdom har floreret rygter om, at netop Stefan Roy Frederiksen og Mathias Wehrsdorf har overvåget flere medlemmers sociale mediekonti.

Det skulle være sket på Liberal Alliances Ungdoms adresse på Frederiksberg.

Konstitueret formand for LAU Amanda Meiner-Madsen vil ikke svare på, om ungdomsorganisationen har valgt at politianmelde de to suspenderede medlemmer.

Den nye konstituerede formand danner iøvrigt par med den ene af de to suspenderede.

- Du danner privat par med Mathias Wehrsdorf. Gør det dig ikke inhabil i forhold til at behandle sagen fremadrettet?

- Vi forventer ikke at gøre yderligere ved sagen før landsmødet. Her genopstiller jeg ikke. Så det er kun midlertidigt. I øvrigt er det en et enig forretningsudvalg, der har valgt at konstituere mig som formand, siger Amanda Meiner-Madsen.

Liberal Alliances Ungdoms landsmøde finder sted lørdag den 25. februar i Vejle.